قیش یوخوسو
" ویجدان گوجلولری قورخوتماق اوچون دوشونولموش، قورخاقلارین قولاندیغی بیر سؤزجوکدن باشقا بیر شئی دئییلدیر"
شئکسپیئر.
تورکیهلی یؤنهتمن "نوری بیلگه جئیلان"-ین "قیش یوخوسو" آدلی سون فیلمی اینسانلارین بیرئی اولاراق آلینماق پئشینده اولدوقلارینی گؤزهلجهسینه تصویره چکیبدیر! اینسانلار اؤز یئتهنهکلرینه یییه اولدوقلارینا باخمیاراق باشقا آلانلاردا آلیندیقلاری اوچون اؤزلرینی اورالاردا ایرضاء ائتمهکدهدیرلر. آنجاق بو یئنی آتدیم آتدیقلاری یولدا باشاریسیز اولدوقلارینا باخمیاراق آتدیم آتمالارینی اؤنهسوردورولر ! "آیدین" آدلی باش کاراکتئر 25 ایل تیاتروچو اولدوغونا رغمن بیر یئرهل و آز سایدا اوخوجوسو اولان قازئتهده یازماغی سئچیر، بوردا خاقانلیغی بؤیوک قازئتهلرده یازماغا ترجیح ائدیر! بو آرامانچیلیق اساسیندا قوردوغو، یازان کاراکتئر، آز سایدا اولان آلدیغی تپکیلره تام آنلامیندا دئسهک فخر دویوب اونو دا باشقالارینا بیر فخر کیمی ساتیر. آنجاق اؤزونو یازدیقلاریندا یانسیتاماییر، تام باشقا بیر کارکتئر کیمی یازیر، اؤزو یاشادیغی یوخسول و زنگین دارتیشماسینی یازیلاریندا دئمک بیر آرمانچیلیقلا قلمه آلیر، جیبیندن پول پارا خرجلهییر و اؤزونه محبوبیت قازاماق ایستهییر، تام آنلامدا آلینماق ایستهییر. آنجاق بو آلینماق آماجینین لاییقی اولدوغو اوزدن قازانمیر، پاراسیلا آلیر! بوتون بوشلوق دویدوقلارینی پارایلا الده ائدیر، اؤرنهگی هوتئلینه آت آلماغی. فیلمده گئدن باشقا کارکتئرده بیرتههر بئلنچی دوروملاریلا یاریشماقدادیرلار، آیدینین سوروجوسو "هیدایت" آیدینین سوروجوسو اولدوغونا گؤره اؤزونو کاسیبلاردان آیری بیلیب یئرینده "اربابین مالی چیخار؛ نؤکهرین جانی" دئییلن آتا بابا سؤزوموزون تام آنلامینین گؤسترگهسی اولور، آیدینین خانیمی نیهال، اؤزونو بیر خئیریه قورومون گوجویله ایرضاء ائدیب بوشلوقلارینی دولدورماق ایستهییر، "لئونت" خئیریه قوروپون باشچیسی و بیر چوخ باشقا کاراکتئرلر. تام فیلیمین آدیلا اویغون دئسهک هر کس بیر تههر قیش یوخوسوندا یاشاییرلار و ان آجیسی بودور کی هئچ بیریسی باشقاسینی سئویب سایقیلا آنماق ایستهمهییرلر. هر کس اؤز ایچینده یاشاییر، هر کس اؤزونو دونیانین ان یاخشی اینسانی گؤسترمهک ایستهییر.
بو بئنی دونیادا ویجدان و اینسانلیق سادجه سنین باخدیغین آچیدان اؤنملی دیر؛ باشقالارینین یوزوملارینین بیر شاهالیقدا بیله دهیهری یوخدور! اینسانلار بیلهرهک اؤزلرینی یوخویا ووروب اؤز توخودوقلاری تورلاردان چیخماق ایستهمهییرلر !
آنجاق قیش یوخوسو اؤلمهک دئییل دیر کیمی آنلامیندادیر، هر بیر قیش یوخوسوندا اولان فرد اویانماق اولاسیلیغینی دا داشییر.نئجه کی آیدین سونوندا باجیسینین، یولداشینین و هوتئلینده اولان موتورچو موسافیرین سؤزلرینین ائتکیسینده بیر آرا اؤز ایچینده دولانیب دارتیشدیغیندان سونرا سون سئچیمینی سئچیب و اؤزو اولماق ایستهییر ؛ ائوینه دؤنوب، خانیمی نیهالی سئچیب، تورک تیاترو تاریخینی اؤزو اوزمانی اولاراق یازماغا باشلاییر! (اؤزگهلهشمهدن اؤزلهشمهگه دوغرو).
بو فیلیمین دئمهک ایستهدیگی تمل سؤزونو اساس آلاراق تورکلرین ایراندا اؤزگه دوشونجهلری سئویب اونا قولوق ائتمهکلری اوغروندا دارتیشماسی قونوسویلا ایلگیلی اولوسال سهوییهده بیر چوخ اولقولو قانیتلار گَتیرمهک اولار ؛ ان تملی منجه مدرنیتهنین گلیشیمی و گئنیشلنمهسی ایله ایلگیلی دیر؛ تام توپلومون آیدین بیرئیلرینی آراشدیرماقلا بو قونویا یاناشمالییق منجه. هر بیر قلم یییهسی و آیدین دوشونجهلی بیرئی اؤز ایچینده آلینماق آختاریر، اوخونولوب، دوشونولوب و اونون یورومو باشقالارینا ائتکی بوراخماسینی گؤرمهک ایستهییر! بو مسئله یئنی اؤزگهلهشدیریجی و اؤزگهسئورلیک سیاستلریله اوست اوسته دوشنده سؤز قونوسو اولان بیرئی کیملیک باخیمیندان چؤکولوب باشقا کیملیکلری ساوونوب اؤزونه یاراشدیرماق ایستهیهجهگی قاچیریلماز اولاجاق ! نئجه کی بیزیم آیدینلاریمیزین باشینا بئلنچی بیر اویون گلدی و بیز چاغداش تاریخیمیزده بونو آیدینجاسینا گؤردوک و ایندی ده گؤروروک البته!
azb_Arab azb_Arab kas_Arab azb_Arab azb_Arab azb_Arab azb_Arab